Ela tlhoko mafoko a a neng a a raya Goliathe: “O tla kwa go nna ka tšhaka le ka lerumo le ka lerumo le le konopiwang, mme nna ke tla kwa go wena ka leina la ga Jehofa wa masomosomo, Modimo wa mela ya tlhabano ya Iseraele, ene yo o mo kgobileng.” (1 Samuele 17:45) Ga se gore Dafide o ne a sa lemoge kafa Goliathe a neng a le mogolo ka gone, a le maatla ka gone kgotsa gore o ne a sa lemoge dibetsa tse a neng a di tshwere. Mme go na le sengwe se a neng a se itse fela jaaka a ne a itse gore go na le magodimo kwa godimo ga gagwe. O ne a itse gore Goliathe ga se sepe fa a mmapisa le Jehofa Modimo. Fa Jehofa a ne a le ka fa letlhakoreng la ga Dafide, ke ka ntlha yang fa a ne a tshwanetse go boifa Goliathe? Go tshepa Modimo ka tsela eo go ne ga dira gore Dafide a nne le tsholofelo. O ne a se kitla a tlhotlhelediwa ke kgatelelo epe ya balekane.